Diverzitás és változás stratégiák az informatikai szolgáltatók iparágában
Authors:   , Olasz Nikolett 
Published: February 2024

Kutatásom a felsővezetői elmélet szakirodalmát gazdagítja a diverzitásmenedzsment szerepének és jelentőségének vizsgálatával. Vizsgálati metódusom kvalitatív kutatáson alapult, melyek száma a sokszínűségmenedzsment szakirodalmában alulmarad. Dolgozatom olyan munkaorientált dimenziókat is figyelembe vesz, mint a funkcionális és oktatási háttér. Kutatásom a felsővezetői elméleteket gazdagítja azáltal, hogy hangsúlyt fektet a kognitív folyamatok mélyebb vizsgálatára, mely során összekapcsolja a vezetői kogníciót és a vállalati stratégia cselekvéseinek origóját képező döntéseket, megújulást és kettős képességeket. Kutatásom során a legfrissebb és korai tanulmányok szintetizálásával és felhasználásával figyelmet fordítottam olyan folyamatmechanizmusokra, mint például a pszichológiai biztonság, a csapat megosztottsága, optimista, illetve pesszimista diverzitás megközelítések, továbbá a sokféleséggel kapcsolatos meggyőződések. Mindezek közvetítő szerepet töltenek be a vezetői orientáció és a vállalati eredmények között. Disszertációm ebben a tekintetben is gazdagítja a szakirodalmat, ugyanis jelen témakör a diverzitáskutatások közt egyelőre kevésbé kutatott terület. A doktori értekezés új tudományos eredményei: - Kutatásom alapján leszögezhetjük, hogy a TMT preferenciáit nagy mértékben befolyásolják a múltban megélt tapasztalatok, családi gyökerek, elért eredmények, megélt kudarcok, illetve sikerek. - Kutatómunkám során figyelmet fordítottam a közvetítő hatások feltárására, melyet például a diverzitásmenedzsment gyakorlatok, a pszichológia biztonság, a vezetési stílus bevonásával sikerült elérnem. Mindezek alapján sikerült feltárnom, hogy a vizsgálatban bevont szervezetek „egyetlen eszköze az odafigyelés”, egyik sem rendelkezik diverzitásra vonatkozó menedzsment eszközzel, illetve gyakorlattal. Ezen túlmenően az egyes diverzitáskategóriák iránti nyitottság is csupán inaktív módon jelenik meg a szervezeteknél. Következésképpen nem tesznek annak érdekében, hogy bevonzzák az egyes diverzitáskategóriákat a szervezetbe, mely a társadalmi szerepvállalás tekintetében vakságnak tekinthető. - Az önkategorizáció több megnyilvánulásával sikerült rámutatnom, hogy minden egyén elhelyezte magát valahová, mely alapján kialakultak benne a „mi” illetve az „ők” kategória csoportok. - Az egyén profilja hatást gyakorol az egyén döntési mechanizmusára, preferenciájára. Döntéseiben mindezek az értékek, keresési preferenciák, tanult és örökölt dolgok megjelennek és érvényre jutnak cselekedeteikben. Ugyanakkor az egyes döntési, illetve viselkedési minták, továbbá választások nagy mértékben meghatározzák az egyén választásait. Mindez nem csupán a keresés, de az egyes csoportokhoz való önbesorolás, az ahhoz való tartozás, más csoportoktól való megkülönböztetés jeleként is megnyilvánul. - A szakmai, vezetői tapasztalat, illetve iskolai végezettség bár hozzájárulnak a sajátos meglátáshoz, alternatívák felfedéséhez és felismeréséhez, ezen túlmenően be is határolhatják azokat. - A pszichológia biztonság szerepe a befogadáshoz hasonlóan fontos és mindenkire érvényes, a csapat kulcsfontosságú minősége. Meglétekor a csapat rendelkezik azzal a biztonsággal, hogy merjen személyes kockázatot vállalni. Kutatásom alapján úgy látom, hogy ennek fő origója maga a CEO személye.